b'\n_START_ARTICLE_\nJudici a Jes\xc3\xbas\n_START_PARAGRAPH_\nEl Judici a Jes\xc3\xbas \xc3\xa9s un episodi de la vida de Jes\xc3\xbas de Natzaret que inclou la coronaci\xc3\xb3 d\'espines i cronol\xc3\xb2gicament se situa despr\xc3\xa9s de l\'Oraci\xc3\xb3 a l\'hort de Getseman\xc3\xad i abans de la Crucifixi\xc3\xb3 de Jes\xc3\xbas._NEWLINE_Despr\xc3\xa9s de la seva detenci\xc3\xb3, Jes\xc3\xbas \xc3\xa9s portat al Sanedr\xc3\xad, a l\'\xc3\xb2rgan judicial jueu. Els evangelis difereixen en els detalls dels judicis. En Mt\xc2\xa026:57, Mc\xc2\xa014:53 i Lc\xc2\xa022:54, Jes\xc3\xbas \xc3\xa9s portat a la casa del gran sacerdot Caif\xc3\xa0s, on \xc3\xa9s burlat i colpejat. L\'endem\xc3\xa0 al mat\xc3\xad els caps dels sacerdots i dels escribes el porten al consell. Jn\xc2\xa018:12-14 afirma que Jes\xc3\xbas primer \xc3\xa9s portat a Ann\xc3\xa0s, que est\xc3\xa0 per sobre de Caif\xc3\xa0s, i despr\xc3\xa9s al gran sacerdot._NEWLINE_Durant els judicis orals Jes\xc3\xbas parla molt poc, gaireb\xc3\xa9 no es defensa i d\xc3\xb3na respostes molt poc freq\xc3\xbcents i indirectes a les preguntes dels sacerdots, propiciant que el colpegin. En Mt\xc2\xa026:62 Caif\xc3\xa0s li pregunta: "No tens resposta?" En Mc\xc2\xa014:61 el gran sacerdot li pregunta: "Ets tu el Messies, el Fill de D\xc3\xa9u Viu?". Jes\xc3\xbas replica "Jo s\xc3\xb3c" i despr\xc3\xa9s prediu la vinguda del "Fill de l\'home". Aix\xc3\xb2 provoca que Caif\xc3\xa0s s\'estripi la t\xc3\xbanica amb ira i l\'acusi de blasf\xc3\xa8mia. En Mateu i Lluc, la resposta de Jes\xc3\xbas \xc3\xa9s m\xc3\xa9s ambigua:  A Mt\xc2\xa026:64 ell respon "Tu ho has dit", i a Lc\xc2\xa022:70 ell diu, "Tu dius que jo s\xc3\xb3c"._NEWLINE_Prenent a Jes\xc3\xbas a la cort de Pilat, els ancians jueus demanen al governador rom\xc3\xa0 Pon\xc3\xa7 Pilat que jutgi i condemni a Jes\xc3\xbas, acusant-lo d\'afirmar ser el Rei dels Jueus. L\'\xc3\xbas de la paraula "rei" \xc3\xa9s central per entendre la discussi\xc3\xb3 entre Jes\xc3\xbas i Pilat. En Jn\xc2\xa018:36 Jes\xc3\xbas diu: "El meu regne no \xc3\xa9s d\'aquest m\xc3\xb3n", per\xc3\xb2 no nega ser Rei dels Jueus. En Lc\xc2\xa023:7-15 Pilat s\'adona que Jes\xc3\xbas \xc3\xa9s galileu, i per tant est\xc3\xa0 sota la jurisdicci\xc3\xb3 d\'Herodes. Pilat envia a Jes\xc3\xbas a Herodes per a ser jutjat, per\xc3\xb2 Jes\xc3\xbas no respon a les preguntes d\'Herodes. Herodes i els seus soldats es burlen de Jes\xc3\xbas, li posen un vestit car per disfressar-lo de rei i li retorna a Pilat, que llavors convoca els ancians jueus i anuncia: "No trobo cap culpa en aquest home"._NEWLINE_Observant el costum de la Pasqua en aquell moment, Pilat permet que un presoner escollit pels ciutadans sigui alliberat. Per aix\xc3\xb2 demana a la gent que escullin entre Jes\xc3\xbas i un assass\xc3\xad anomenat Barrab\xc3\xa0s. Persuadit pels ancians (Mt\xc2\xa027:29), la multitud decideix deixar anar a Barrab\xc3\xa0s i crucificar a Jes\xc3\xbas. Pilat escriu un r\xc3\xa8tol amb la inscripci\xc3\xb3 "Jes\xc3\xbas de Natzaret, el Rei dels Jueus" (abreujat com INRI en les representacions) per a ser col\xc2\xb7locat a la creu de Jes\xc3\xbas, (Jn\xc2\xa019:19), despr\xc3\xa9s ordena que el flagel\xc2\xb7lin i que el crucifiquin. Els soldats li posen una corona d\'espines al cap i el ridiculitzen. Despr\xc3\xa9s el colpegen i se\'n mofen abans de portar-lo al Calvari, tamb\xc3\xa9 anomenat G\xc3\xb2lgota, on el crucifiquen.'